Tolong Awek Aku Pontianak

Tolong Awek Aku Pontianak merupakan sebuah filem komedi romantik seram Malaysia 2011 yang mula ditayangkan di pawagam pada 7 Julai 2011. Filem arahan James Lee ini menampilkan Zahiril Adzim, Sazzy Falak, dan Harun Salim Bachik sebagai pelakon utama filem ini.

Sinopsis
Percintaan dua dunia berbeza… Sebuah filem komedi seram yang mengisahkan Bob, berperwatakan lurus bendul dan baik hati yang bekerja di sebuah syarikat periklanan, di bawah penyeliaan Faizal. Selepas berpisah dengan teman wanitanya (Ina), Bob dan kawannya, Pian berpindah ke sebuah apartment lain. Kehidupan baru Bob bermula selepas berpindah dan bertemu dengan dua beradik iaitu Maya dan Liyana. Pada mulanya Liyana tidak menyenangi kehadiran Bob dan Pian kerana takut identiti mereka terbongkar.

Namun selepas menguji Bob, mereka mengakui bahawa Bob tidaklah seperti yang mereka sangkakan. Sejak itu, mereka berempat menjadi kawan baik. Hubungan Bob dan Maya pula bertambah rapat selepas insiden beg Maya diragut. Selepas bertemu Maya di rumah Bob, Faizal melamar Maya untuk bekerja di syarikatnya. Faizal cuba memikat Maya, namun hampa. Kemudian Faizal berpakat dengan Kamal untuk menakutkan Maya. Tetapi berlaku sebaliknya, Faizal dan Kamal pula yang ketakutan setelah dikacau oleh pontianak. Faizal mula curiga dengan kehadiran Maya dan menyuruh Kamal mencari bomoh Aaron Slam Bach untuk menyiasat kehadiran pontianak dipejabatnya.

Faizal menyatakan keraguannya tentang Maya kepada Pian dan mereka berpakat untuk membongkar identiti Maya dan Liyana. Di parti yang diadakan oleh Faizal, mereka melakukan pelbagai cara untuk membuktikan Maya dan Liyana adalah pontianak. Benarkah Maya dan Liyana pontianak? Dan apa pula hubungan Nadia dengan dua beradik itu? Semuanya akan terjawab dalam filem `Tolong! Awek Aku Pontianak!’.

Pelakon

 Zahiril Adzim sebagai Bob 
 Sazzy Falak sebagai Maya 
 Liyana Jasmay sebagai Liyana 
 Nourul Depp sebagai Nadia
 Rashidi Ishak sebagai Faizal
 Harun Salim Bachik sebagai Pak Harun, Aaron Slam Bach
 Jalaluddin Hassan sebagai Encik Jamal
 Ruminah Sidek sebagai Makcik Tua
 Yus Waisar sebagai Kamal
 Syanie sebagai Fatimah
 Afdlin Shauki sebagai Don
 Faezah Elai sebagai Ina
 Sufian Mohamed sebagai Pian 
 Jehan Miskin sebagai Eddy Santorio 
 Watie Sadali sebagai Wati 
 Amerul Affendi sebagai Noordin
 Bell Ngasri sebagai Pembantu Pak Harun

Lihat juga
 Filem Malaysia tahun 2011

Rujukan

Pautan luar
 

Filem Malaysia tahun 2011
Filem terbitan Tayangan Unggul
Filem arahan James Lee
Filem bahasa Melayu